Bemagtig behoeftige meisies dié Vrouemaand | George Herald
Bemagtig behoeftige meisies dié Vrouemaand
Tuesday, 13 August 2019, 10:02
GEORGE NUUS - Helpende Hand, Demi Lee Moore en vooraanstaande maatskappye in die skoonheidsbedryf het hande gevat om in Vrouemaand ’n beduidende verskil in behoeftige meisies se lewens te maak.
Benette Rautenbach, Solidariteit Helpende Hand se projekorganiseerder van #HelpHetta, sê Vrouemaand (wat in Suid-Afrika in Augustus gevier word) is die ideale maand om nie net vrouwees te vier nie, maar ook om te sorg dat meisiewees vir behoeftiges makliker gemaak word.
“Ek was op hoërskool toe ek besef wat sanitêre produkte kos. Ek het in die winkel gestaan en dink, hoe bekostig ’n mens dit as jy skaars ’n brood kan bekostig? As jy ’n keuse moet maak tussen kos en sanitêre produkte, watter een gaan jy dan kies? Dit is vir my dus belangrik om deel te wees van dié projek want ek wil graag help om behoeftige meisies se lewensgehalte verbeter.
"Tienermeisies het genoeg om hulself oor te bekommer, ? tekort aan sanitêre produkte moet beslis nie een van daardie goed wees nie,” sê Moore.
Demi Lee Moore is in Julie as #HelpHetta se ambassadeur aangewys.
MUD het onderneem om van die wins wat met sy MUD Cares-oogskadupalette gemaak word, aan #HelpHetta te skenk. Die palette kan aanlyn gekoop word.
Rautenbach sê die publiek kan ook op www.helphetta.co.za geld skenk waarmee sanitêre produkte aangekoop sal word.
“#HelpHetta is reeds in 2015 van stapel gestuur en het tot dusver meer as R800 000 aan die projek bestee. Teen 2021 wil ons graag 4 000 jong meisies help en verseker dat hulle nie onnodig skooldae mis nie,” sê sy.
Read more about: bemagtig behoeftige meisies vrouemaand
Posted on: 10:02 Tue, 13 August 2019